**Ville Runola** (s. 4. tammikuuta 1993 Raisio) on suomalainen entinen jääkiekkomaalivahti. Hän pelasi urallaan yhdessä SM-liigaottelussa Turun Palloseuran maalilla kaudella 2012–2013, jonka jälkeen Runola vietti neljä vuotta Clarksonin yliopistojoukkueessa. Tämän jälkeen hän kävi syksyllä 2017 try-outilla Mestis-joukkue TuTossa, kunnes lonkkavamma lopetti Runolan pelaajauran vain 24-vuotiaana.

Ura
---

### Seuraura

Raisiossa syntynyt Runola aloitti jääkiekon pääkaupunkiseudulla ja Etelä-Vantaan Urheilijoissa. Hän siirtyi sieltä C-juniori-ikäisenä Espoo Bluesiin kaudeksi 2008–2009. Kauden 2009–2010 Runola aloitti Rauman Lukon B-nuorissa, mutta hän siirtyi kesken kauden pelaamaan samaa sarjaa (B-nuorten SM-sarja) Kiekko-Vantaaseen.

Kaudeksi 2010–2011 Runola siirtyi Turun Palloseuraan, jossa hän voitti B-nuorten SM-hopeaa keväällä 2011. Runola pelasi suurimman osan kaudestaan kuitenkin joukkueen A-nuorissa Kristian Järvisen kakkosmaalivahtina, kuten myös seuraavalla kaudella 2011–2012. Toukokuussa 2012 hän teki kaksivuotisen SM-liigasopimuksen TPS:n kanssa.

Kesäkuussa 2012 Runola teki try-out -sopimuksen USHL-joukkue Sioux City Musketeersin kanssa, mutta hän jatkoi kuitenkin TPS:ssä kaudella 2012–2013. Runola debytoi SM-liigassa 27. lokakuuta 2012 Espoo Bluesia vastaan, jolloin hän toimi kakkosmaalivahtina Atte Engrenille ja sai peliaikaa kuuden sekunnin ajan. Huhtikuussa 2013 Runola purki sopimuksensa TPS:n kanssa tavoitellaakseen paikkaa Pohjois-Amerikan yliopistosarjoista. Lopulta hänen kerrottiin siirtyvän elokuussa opiskelemaan Clarksonin yliopistoon.

Elokuussa 2017 Runola siirtyi try-outille Mestis-joukkue TuToon. Hän sai kuitenkin harjoituksissa leikkaushoitoa vaatineen lonkkavamman, joka päätti Runolan koko pelaajauran vain 24-vuotiaana.

### Maajoukkueura

Runola on pelannut yhden poikien maaottelun. Hänet valittiin Pohjola-leirin parhaaksi maalivahdiksi ja tähdistökentälliseen vuonna 2008.

Muuta
-----

Runolan pikkuveli Aleksi pelaa puolustajana TuTon A-nuorissa ja hän on debytoinut myös seuran Mestis-joukkueessa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2012–2013 | TPS | SM-liiga | 1 | 0 | 0 | 0 | 0 | 0 | 0 | 0.00 | 100 | - | - | - | - | - | - | - | - |
| 2013–2014 | Clarkson Univ. | ECAC | 2 | 1 | 1 | 0 | 119 | 8 | 0 | 4.02 | 86,2 | - | - | - | - | - | - | - | - |
| 2014–2015 | Clarkson Univ. | ECAC | 8 | 0 | 5 | 3 | 430 | 21 | 0 | 2.93 | 88,3 | - | - | - | - | - | - | - | - |
| 2015–2016 | Clarkson Univ. | ECAC | 2 | 0 | 0 | 0 | 23 | 1 | 0 | 2.56 | 91,7 | - | - | - | - | - | - | - | - |
| 2016–2017 | Clarkson Univ. | ECAC | 4 | 2 | 0 | 0 | 191 | 10 | 0 | 3.13 | 88,5 | - | - | - | - | - | - | - | - |

Lähteet
-------

* Ville Runola The Internet Hockey Databasessa (englanniksi)
* Ville Runola *Elite Prospects*. Everysport Media Group AB.  (englanniksi)

### Viitteet

1. 1 2  Luistimet naulaan! 24-vuotias suomalaislupaus lopettaa yllättäen uransa *Leijonat.com*.  12.9.2017. Nordic Sport Media. Viitattu 13.9.2017.
2. 1 2 3 4 5  Ville Runola *Elite Prospects*. Everysport Media Group AB.  (englanniksi)
3. ↑  TPS:lle kasa uusia sopimuksia *Jatkoaika.com*.  2.5.2012. Jatkoaika r.y. Viitattu 27.10.2012.
4. ↑  Tilastot -Liiga *liiga.fi*.  27.10.2012. Jääkiekon SM-liiga Oy. Viitattu 27.10.2012.
5. ↑  Charles Bertrand TPS-paitaan *Jatkoaika.com*.  17.4.2013. Jatkoaika r.y. Viitattu 22.12.2014.
6. ↑  Runola TPS:stä Pohjois-Amerikkaan *Jatkoaika.com*.  18.8.2013. Jatkoaika r.y. Viitattu 22.12.2014.
7. ↑  TUTOlle testimiehiä maalinsuulle ja hyökkäykseen *Jatkoaika.com*.  1.8.2017. Jatkoaika r.y. Viitattu 2.8.2017.
8. ↑  Mäkelälle ja Elfvengrenille sopimukset TUTOon *tutohockey.fi*.  12.9.2017. TUTO Hockey Oy. Viitattu 12.9.2017.